1943 йылдың ахырында фронтҡа алындым. Алкин станцияһында бик ауыр хеҙмәттә булдыҡ. Хәлдән таймаҫ элек фронтҡа ебәреүҙәрен талап иттек. Фронтҡа оҙатыла торған көндә 520 юғары, урта белемле кешеләрҙе аш әҙерләү­селәр курсына Өфөгә алдылар. Дүрт ай уҡығандан һуң үҙ һөнәребеҙ буйынса фронтҡа оҙатылдыҡ. Мәскәү, Вязьма, Смоленскиҙы үтеп, Краснебург стан­цияһында продпунктта хеҙмәт иткәндән һуң Минск ҡалаһына, унан Вильнюсҡа оҙатылдым. Унда урманда әҙерлек эшендә булдыҡ, һуңынан Каунасҡа, Мариуполгә йүнәлдек.